Selvom Skjern blot lå nummer fire i CBB Mobil Ligaen, var holdet eneste mandskab uden nederlag i sæsonens otte første kampe forud for lørdagens møde med AaB Håndbold. Men nordjyderne, der lå nummer tre før kampen, ødelagde den statistik ved at vinde kampen med 31-26. AaB spillede sig dermed op på førstepladsen i ligaen foran Bjerringbro-Silkeborg, der dog har spillet en kamp færre, mens Skjern beholder fjerdepladsen. I lørdagens anden kamp var Erik Veje Rasmussen tilbage på trænerbænken hos Århus GF efter sin sygemelding, og han kunne se sit mandskab besejre bundholdet TMS Ringsted med 26-23. Kampen skulle da også vindes, hvis århusianerne efter en skuffende sæson ikke skulle få endnu sværere ved at nå en af de otte øverste pladser, som giver adgang til slutspillet. Århus GF er dog fortsat to point fra ottendepladsen. /ritzau/

Opsummering:
AaB Håndbold vandt over hidtil ubesejrede Skjern i CBB Mobil Ligaen og spillede sig på førstepladsen. Århus GF fik tiltrængt sejr mod bundholdet TMS Ringsted.